Hoe lyk jou Bokvyftiental teen All Blacks in Japan?Willie le Roux, Jesse Kriel en Faf de Klerk. (Foto Facebook All Blacks) Om ’n Springbokkeurder of -afrigter te wees, is waarskynlik een van die moeilikste beroepe in die sportwêreld. Nie net moet jy politici met jou spankeuse tevrede stel nie, jy moet ook sportmal-ondersteuners met jou uitslae op die veld beïndruk. Toegegee, daar moet nog baie waters (lees Rugbykampioenskap, spankeuses, beserings, swak spelpeil, ensovoorts) onderdeur die Bokbrug vloei vóór hulle Septembermaand teen die All Blacks in hul eerste Wêreldbeker-wedstryd speel; maar as jy na Rassie Erasmus se oefengroep kyk wat in Pretoria byeengekom het, kan jy soort van ’n idee kry van hoe die WB-vyftiental kan lyk. Snaaks genoeg is die talentvolle Curwin Bosch nie in Erasmus se oefengroep nie. Die talentvolle Sharks-agterspeler is weliswaar vanjaar nie té watwonders bestuur nie, maar hy het met ’n paar uithaler-vertonings vorendag gekom; hetsy op heelagter of op losskakel. Onder die losvoorspelers is die 23-jarige Marco van Staden nadergetrek as voorsorgmaatreël vir die beseerde Siya Kolisi. Onder die ander losvoorspelers is Warren Whiteley nog op die krukkelys en daar word duim vasgehou dat hy saam na die Wêreldbeker kan reis. Die Leeus-kaptein het ’n kalmerende invloed op enige span vir wie hy speel en sy leierskapvaardighede is ’n aanwins vir die Bokke. As daar egter ’n speler is wat verdien om in die Bokspan (selfs al is dit net vir sy passie en durf) te wees, dan is dit die Lions se Kwagga Smith. Die Johannesburgers se woelwaterflank het gereeld vir speler-van-die-wedstryd-vertonings gedurende hul Superrugby-veldtog gesorg. Maar as sy vernuf en die grootte van sy hart vir hom tel, dan tel sy fisieke grootte dalk effens teen hom – onthou julle Sevu Reece se die-bus-is-vol-oomblik teen hom? Smith staan egter nie sommer vir groter spelers terug nie. Hier is die spelers wat Erasmus vir sy oefengroep nadergetrek het. Wie sal deel vorm van jóú beginspan vir die All Black-stryd in Japan? Heelagters/vleuels: Aphiwe Dyantyi (Lions), Warrick Gelant (Bulls), Makazole Mapimpi (Sharks), Sbu Nkosi (Sharks), Cheslin Kolbe (Toulouse), Willie le Roux (Toyota Verblitz), Dillyn Leyds (Stormers). Senters: Lukhanyo Am (Sharks), Damian de Allende (Stormers), André Esterhuizen (Sharks), Jesse Kriel (Bulls), Frans Steyn (Montpellier). Losskakels: Handré Pollard (Bulls), Elton Jantjies (Lions). Skrumskakels: Faf de Klerk (Sale Sharks), Herschel Jantjies (Stormers), Cobus Reinach (Northampton Saints). Losvoorspelers: Marcell Coetzee (Ulster), Pieter-Steph du Toit (Stormers), Rynhardt Elstadt (Toulouse), Siya Kolisi (Stormers), Francois Louw (Bath), Kwagga Smith (Lions), Duane Vermeulen (Bulls), Marco van Staden (Bulls). Slotte: Lood de Jager (Bulls), Eben Etzebeth (Stormers), Franco Mostert (Gloucester), Marvin Orie (Lions), RG Snyman (Bulls). Stutte: Thomas du Toit (Sharks), Lizo Gqoboka (Bulls), Steven Kitshoff (Stormers), Vincent Koch (Saracens), Frans Malherbe (Stormers), Beast Mtawarira (Sharks), Trevor Nyakane (Bulls). Hakers: Schalk Brits (Bulls), Malcolm Marx (Lions), Bongi Mbonambi (Stormers).